Neuvoston 27 päivänä kesäkuuta 1996 vahvistama YHTEINEN KANTA (EY) N:o 42/96 neuvoston asetuksen (EY) N:o .../96 antamiseksi tuen myöntämisestä rautatie-, maantie- ja sisävesiliikenteeseen annetun asetuksen (ETY) N:o 1107/70 muuttamisesta



Virallinen lehti nro C 264 , 11/09/1996 s. 0005



Neuvoston 27 päivänä kesäkuuta 1996 vahvistama YHTEINEN KANTA (EY) N:o 42/96 neuvoston asetuksen (EY) N:o . . ./96 antamiseksi tuen myöntämisestä rautatie-, maantie- ja sisävesiliikenteeseen annetun asetuksen (ETY) N:o 1107/70 muuttamisesta (96/C 264/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 75 artiklan, ottaa huomioon komission ehdotuksen (1), ottaa huomioon talous- ja sosiaalikomitean lausunnon (2), noudattaa perustamissopimuksen 189 c artiklassa määrättyä menettelyä (3), sekä katsoo, että asetuksessa (ETY) N:o 1107/70 (4), ja erityisesti sen 3 artiklan 1 alakohdassa säädetään, että jäsenvaltiot voivat myöntää tukea, jonka tarkoituksena on edistää yhteisölle yleensä edullisemman kuljetusjärjestelmän tai -tekniikan kehitystä ja yhdistettyjen kuljetusten kehittämistä, jälleenlaivauskustannukset muodostavat hyvin merkittävän osan vesitse tapahtuvan liikenteen kokonaiskustannuksista; sisävesiliikenteen kehitykselle on olennaisen tärkeää, että tehdään merkittäviä investointeja, jotta jälleenlaivauslaitteistot ja sisävesiliikenteen terminaalien varusteet saataisiin tehokkaammiksi ja paremmin nykyisiin logistisiin vaatimuksiin soveltuviksi; tämän vuoksi on tärkeää, että jäsenvaltioiden myöntämää tukea tai valtion varoista saatua tukea voidaan asettaa kyseisten yritysten käyttöön, olisi saatava aikaan yhdenmukaistetut edellytykset sisävesiliikenteen kehittämistuen myöntämiselle; olisi huolehdittava tämän tuen vaikutusten arvioimisesta säännöllisin ajoin, ja tämä tuki on myönnettävä riittävän pitkäksi ajaksi, jotta mainittujen investointien avulla saataisiin vakiinnutetuksi asiakaskunta ja kehitetyksi sisävesiliikennettä; neuvoston olisi säädettävä vastaisuudessa sovellettavasta järjestelystä, ON ANTANUT TÄMÄN ASETUKSEN: Ainoa artikla Lisätään asetuksessa (ETY) N:o 1107/70 olevan 3 artiklan 1 alakohtaan seuraava alakohta: "f) jos tuki myönnetään tilapäisenä ja sen tarkoituksena on helpottaa sisävesiliikenteen kehittämistä, se on 31 päivään joulukuuta 1999 asti ohjattava: - sisävesiliikenteen terminaalien infrastruktuureihin tehtäviin investointeihin, tai - investointeihin sisävesiväylältä tulevien tai sinne menossa olevien alusten jälleenlaivauksessa tarvittaviin kiinteisiin tai liikuteltaviin laitteistoihin." Tukea voidaan myöntää enintään 50 prosenttia investoinnin kokonaismäärästä. Tuella on tarkoitus kehittää uutta tai lisätonnistoa sisävesiliikenteeseen. Tuen saajien on noudatettava kyseisen jäsenvaltion määräämiä yksityiskohtaisia sääntöjä ja ne ovat vastuussa investoinnin toteuttamisesta käytännössä. Komissio antaa Euroopan parlamentille ja neuvostolle joka toinen vuosi kertomuksen näiden toimenpiteiden soveltamisen tuloksesta ja täsmentää erityisesti tuen käyttötarkoitukset, niiden suuruuden ja vaikutukset sisävesiliikenteeseen. Jäsenvaltioiden on toimitettava komissiolle tämän kertomuksen laatimista varten tarvittavat tiedot. Neuvosto tekee viimeistään 31 päivänä heinäkuuta 1999 komission ehdotuksesta ja perustamissopimuksessa määrätyin edellytyksin ratkaisun vastaisuudessa sovellettavasta tukijärjestelmästä tai tarvittaessa menettelyistä tämän järjestelmän lakkauttamiseksi. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty . . . Neuvoston puolesta Puheenjohtaja (1) EYVL N:o C 318, 29.11.1995, s. 12 (2) EYVL N:o C 39, 12.2.1996, s. 96 (3) Euroopan parlamentin lausunto annettu 13 päivänä helmikuuta 1996 (EYVL N:o C 65, 4.3.1996, s. 33), neuvoston yhteinen kanta vahvistettu 27 päivänä kesäkuuta 1996 (sitä ei vielä ole julkaistu virallisessa lehdessä), ja Euroopan parlamentin päätös tehty . . . (sitä ei vielä ole julkaistu virallisessa lehdessä). (4) EYVL N:o C 130, 15.6.1970, s. 1, asetus sellaisena kuin se on viimeksi muutettuna asetuksella (EY) N:o 3578/92 (EYVL N:o L 364, 12.12.1992, s. 11). NEUVOSTON PERUSTELUT I. JOHDANTO Komissio toimitti neuvostolle 15 päivänä syyskuuta 1995 Euroopan yhteisön perustamissopimuksen 75 artiklan 1 kohtaan perustuvan ehdotuksen tuen myöntämisestä rautatie-, maantie- ja sisävesiliikenteeseen annetun asetuksen (ETY) N:o 1107/70 muuttamisesta (1). Euroopan parlamentti antoi lausuntonsa 13 päivänä helmikuuta 1996 (2). Talous- ja sosiaalikomitea antoi lausuntonsa 23 päivänä marraskuuta 1995 (3). Näiden lausuntojen perusteella komissio toimitti muutetun ehdotuksen neuvostolle 22 päivänä huhtikuuta 1996 (4). Neuvosto vahvisti yhteisen kantansa Euroopan yhteisön perustamissopimuksen 189 c artiklan mukaisesti 27 päivänä kesäkuuta 1996. II. EHDOTUKSEN TAVOITE Komission ehdotuksen yleisenä tavoitteena on edistää sisävesiliikennettä, joka on monella tapaa yhteiskunnan kannalta edullinen liikennemuoto, koska se ei rasita ympäristöä, on turvallinen ja energiaa säästävä sekä myötävaikuttaa liikenteen vähentämiseen Luoteis-Euroopan ruuhkaisessa tieverkossa. Sisävesiväylien entistä parempi käyttö edellyttää usein lastausyrityksen sisäisiin logistiikkatoimiin (laitureihin, lastaus- ja purkauslaitteisiin) huomattavia investointeja, jotka saattavat muodostua merkittäväksi esteeksi sisävesiliikenteen edistämiselle. Niinpä on syytä perustaa tilapäinen jokiterminaali-investointien tukijärjestelmä. Toisaalta tämä komission ehdotus muodostaa osan toimenpiteistä, jotka liittyvät sisävesiliikenteen markkinoiden järjestämistä koskevaan direktiiviehdotukseen, jossa määrätään vuororahtausjärjestelmistä luopumisesta. III. YHTEISEN KANNAN ERITTELY Neuvoston vahvistama yhteinen kanta vastaa suurelta osin komission alkuperäistä ehdotusta. Kuitenkin 1 artiklan 3 alakohta on muotoiltu uudelleen siten, ettei siinä enää nimenomaisesti määrätä tuen saajia sitoutumaan uuden tai täydentävän tonniston hankintaan uhalla, että tuki olisi palautettava toimivaltaisille viranomaisille. Neuvosto katsoi, että tämä palauttamislauseke ei ollut perusteltavissa varsinkaan, kun vastaavia määräyksiä ei sisälly asetuksen (ETY) N:o 1107/70 muihin osiin. Neuvosto päätti sen sijaan uusimalla tämän alakohdan uudella sanamuodolla asettaa tuen myöntämiselle kaksi ehtoa eli investointien tosiasiallisen toteuttamisen ja kyseisen jäsenvaltion määräämän menettelyn noudattamisen. IV. EUROOPAN PARLAMENTIN TARKISTUKSET (5) Neuvosto ei ottanut huomioon kuudetta johdantokappaletta koskevaa tarkistusta 17, koska se katsoo, että jäsenvaltioiden päättäessä tukisummista ei ole perusteltua sisällyttää tähän määrää koskevia vaatimuksia. Neuvosto ei myöskään hyväksynyt 1 artiklaa koskevaa tarkistusta 18. Tarkistuksen ensimmäisen osan suhteen, joka sisältää nimenomaisen maininnan telematiikkalaitteista ja muista viestintävälineistä, neuvosto katsoi, että koska asetus kattaa sisävesiväylillä kuljetettavien kuormien jälleenlaivauksen, mainitut laitteet on jo otettu huomioon. Tarkistuksen 18 toinen osa, joka koski 3 alakohtaa, on aiheeton, koska tämä alakohta on korvattu uudella tekstillä (katso kohtaa III). Tarkistuksen kolmannen kohdan osalta neuvosto piti parempana säilyttää 31 päivän heinäkuuta 1999 päivämääränä, jona tukijärjestelmä päättyy, eikä 31 päivää joulukuuta 1999, jotta käytettävissä olisi jonkin verran aikaa silloin tehtävien päätösten toteuttamiseksi. Neuvosto ei siis hyväksynyt tätäkään osaa tarkistuksesta 18. (1) EYVL N:o C 318, 29.11.1995, s. 12 (2) EYVL N:o C 65, 4.3.1996, s. 32 (3) EYVL N:o C 39, 12.2.1996, s. 46 (4) Ei vielä julkaistu virallisessa lehdessä. (5) Euroopan parlamentti antoi yhden yhteisen lausunnon komission kolmesta ehdotuksesta, ja tähän ehdotukseen liittyvät vain tarkistukset 17 ja 18.